“Mancaliak barita hari kini, lah paralu dipaarek kabek pinggang mah Ngah,” kato Mak Pono ka konco palangkinnyo. “Barita nan ma, Mak?” Tanyo Angah Piyan. “Iko ha, dari sambilan baleh gunung barapi di Indonesia ko nan statusnyo waspada, duo buah ado di nagari awak,” jawek Mak Pono manunjuak ka barita nan baru salasai dibaconyo.
“Gunuang apo nan duo tu Mak?” Potong Udin Kuriak.
“Indak bana dibaco barita tu lah tau se wak mah Din. Pasti Gunuang Marapi jo Gunuang Talang. Iyo kan Mak?” Semba Uncu Labai.
“Iyo. Nampaknyo gunuang nan duo ko paralu wak waspadai,” baitu jawek Mak Pono.
“Apo pulo hubuangan jo mampaarek kabek pinggang Mak?” Tanyo Angah.
“Supayo indak tangga sarawa dek lari saandainyo batua-batua malatuih sarupo Gunuang Sinabung tu ha,” jawek Mak Pono.
“Hahahaha, kok tangga sarawa, tantu bakamehan lo dulu yo Mak. Salamo mangamehan sarawa, lah sampai juo abu angek tu di tampek awak. Ado-ado se istilah Mamak mah,” Inyiak Kurai indak pulo katinggalan mangaluakan pandapek.
“Iyo Nyiak. Kalau wak agiah makna sasuai jo nan tatulih, bisa jadi itu sarawa sabananyo, tapi nan den mukasuik jauah dari itu,” kato Mak Pono.
“Apo tu Mak? Soal kabek-kabek sarawa gai carito pagi ko mah,” Tan Baro nan baru masuak lapau lah manyolang pulo.
“Bantuak iko Tan. Hari kini ado barita di Koran ‘Singgalang’. Ado sambilan baleh gunuang api di Indonesia status waspada, duo buah di daerah awak. Kecek den, paralu dipaarek kabek pinggang supayo beko indak tangga katiko musibah itu tibo. Dek kawan-kawan diaratian sarawa sabananyo, tapi nan mukasuik den labiah dari itu. Umpamonyo paralu pasiapan pakakeh nan bisa maagiah tau ka awak-awak ko baraso gunuang tu ka malatuih. Den raso sampai kini indak ado alat atau pakakeh untuk itu, sarupo sarine sunami kalau awak di tapi lawik. Sudah tu paralu pasiapan tampek nan aman untuak mangungsi. Nan paliang pentiang bana, pamarentah paralu maagiah bateh aman di daerah gunuang,” agak panjang leba Mak Pono maagiah panjalasan ka konco palangkinnyo tu.
“Oooh itu. Ambo raso batua pandapek Mamak mah. Masyarakaik nan iduik di dakek Gunuang Marapi jo Gunuang Talang memang paralu diagiah ilimu supayo inyo tau tando-tando gunuang tu ka malatuih. Sudah tu baa caro manyalamaik-an diri. Kama musti lari. Ijan beko sumbarang lari se, bisa bagawa janang. Nan paralu bana, paralu diagiah ilimu ka masyarakaik, dalam jarak bara se nan buliah diuni,” baitu komentar Tan Baro.
“Kok lai mode iko je, indak baa doh Tan!” Semba Ajo Tondeh.
“Kok mode iko iyo aman Jo, tapi apo ado nan bisa manjamin gunuang di tampek awak ko indak ka malatuih? Dek itu mako paralu pasiapan. Istilah koran nan ambo baco tu paralu mitigasi bencana. Bak kecek-kecek Mak Pono tadi, jan beko tangga sarawa dek lari. Karano itu, paareklah kabek pinggang,” baleh Tan Baro.
Baitulah ota di lapau Uwo Pulin pagi kapatang.
(eSPe St.Soeleman)
min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn bam_Latn